text: Albiach demana a ERC que decideixi si vol ser part de la "solució" o del "bloqueig"
  La presidenta del grup de CatECP, Jéssica Albiach | ACN
  La líder dels comuns admet que la negociació dels pressupostos amb el Govern és "complexa" però afirma que hi ha un "preacord" en fiscalitat
  per ACN 02 de desembre de 2019 11:21
  La líder dels comuns, Jéssica Albiach, ha demanat a ERC que decideixi si vol ser una eina "a favor del desbloqueig i la solució" a l'Estat o del "bloqueig" en la investidura de Pedro Sánchez. En una entrevista a Rac1, Albiach ha admès que el govern amb PSOE i Unides Podem, si prospera, no complirà "el 100%" del seu programa però creu que és el primer pas perquè es puguin començar a fer polítiques progressistes i "començar a pedalar per després agafar velocitat". També ha destacat que, de moment, la formació morada ha aconseguit incloure la paraula diàleg i normalitat política en un document amb els socialistes, després d'una campanya en què només Pablo Iglesias utilitzava aquests conceptes, segons Albiach. En aquest sentit, ha defensat que, per als comuns, l'indult per als presos és factible.
  Albiach, que ha afirmat que té "bones sensacions" en les negociacions, ha dit que l'única manera de començar a "desbloquejar" la situació és a través de la taula de diàleg i confia que tant els republicans com els socialistes ho entenguin d'aquesta manera. "No m'agradaria que ERC estigués més preocupada pel relat que pel contingut", ha expressat la líder dels comuns, que creu que "molts cops en aquest país hi ha massa por de veure qui és el traïdor".
  La presidenta de CatECP al Parlament ha demanat "altura de mires" i "responsabilitat" a ERC i ha demanat que, més enllà de confiar amb Sánchez, confiïn amb els comuns que han defensat sempre "els mateixos posicionaments". D'altra banda, ha remarcat que han estat ells qui han "arrossegat" els socialistes cap a la posició de "diàleg i negociació política" i ha advertit que seria diferent si les negociacions fossin amb el PP o Ciutadans. Així, ha demanat als independentistes que pensin en les alternatives a aquest govern: "No podem eliminar de l'equació què passaria", ha afegit Albiach, que ha mencionat la possibilitat de la "gran coalició" del PSOE amb el PP.
  Un preacord pels pressupostos en una negociació "complexa"
  Sobre els pressupostos del Govern, Albiach ha reconegut que la negociació està sent "complexa" perquè hi ha moltes qüestions socials –com escoles bressol, habitatge o lluita contra la violència masclista- que no queden recollides en els comptes que treballa Vicepresidència. Amb tot, ha dit que hi ha "un preacord" en la fiscalitat.
  Sense convocatòria per la taula de partits
  Albiach ha explicat que, de moment, el president del Govern, Quim Torra, no els ha convocat per a la taula de partits. Amb tot, són escèptics perquè en les dues anteriors convocatòries no hi va haver calendari ni pla de treball. "No pot ser que taula diàleg catalana s'utilitzi com a titular quan Torra no sap per on sortir", ha reblat.